b'\n_START_ARTICLE_\nDekapolis\n_START_SECTION_\nRaida\n_START_PARAGRAPH_\nDauguma miest\xc5\xb3 buvo \xc4\xafkurti graik\xc5\xb3, kuomet regionas atiteko Seleukid\xc5\xb3 imperijai ir buvo valdomas kaip Sirija-Koele provincijos dalis. I\xc5\xa1 kit\xc5\xb3 Sirijos miest\xc5\xb3 regionas i\xc5\xa1siskyr\xc4\x97 ypa\xc4\x8d auk\xc5\xa1tu helenizacijos lygmeniu, o regionai aplinkui labiau i\xc5\xa1laik\xc4\x97 savo vietin\xc4\x99 arabi\xc5\xa1k\xc4\x85, aram\xc4\x97ji\xc5\xa1k\xc4\x85, Hebraji\xc5\xa1k\xc4\x85 kult\xc5\xabr\xc4\x85. Miestai laikytini graik\xc5\xb3 kolonijomis, nes sukurti pagal graik\xc5\xb3 polio model\xc4\xaf._NEWLINE_Nuo II a. pr. m. e., nusilpus Seleukid\xc5\xb3 imperijai Dekapolyje vie\xc5\xa1patavo \xc5\xbeydi\xc5\xa1ka Hasmon\xc4\x97j\xc5\xb3 karalyst\xc4\x97, kuri \xc4\x97m\xc4\x97 var\xc5\xbeyti miest\xc5\xb3 teises ir laisves. Tod\xc4\x97l 63 m. pr. m. e. Romos imperijos karved\xc5\xbeiui Pomp\xc4\x97jui nukariavus \xc5\xa1i\xc4\x85 karalyst\xc4\x99, miestai sutiko rom\xc4\x97n\xc5\xb3 vald\xc5\xbei\xc4\x85 su d\xc5\xbeiaugsmu ir traktavo j\xc4\x85 kaip i\xc5\xa1laisvinim\xc4\x85. Roma suteik\xc4\x97 miestams dideles laisves, skatino demokratij\xc4\x85, kiekvienas miestas kaldino savo atskirus pinigus. Roma stipriai modernizavo miestus, perstatydama pagal kit\xc5\xb3 antikini\xc5\xb3 miest\xc5\xb3 pavyzd\xc4\xaf. Juose i\xc5\xa1dygo teatrai, aik\xc5\xa1t\xc4\x97s, miestai perplanuoti su tiesiomis gatv\xc4\x97mis._NEWLINE_Kadangi Dekapolis sudar\xc4\x97 ry\xc4\x8diausi\xc4\x85 imperijos dal\xc4\xaf, Romai buvo ypa\xc4\x8d svarbu \xc5\xa1iame avanposte skatinti ir puosel\xc4\x97ti graik\xc5\xb3 kult\xc5\xabr\xc4\x85. Tod\xc4\x97l, nors miestai niekada nesudar\xc4\x97 politin\xc4\x97s konfederacijos, tarp j\xc5\xb3 skatinti prekybiniai mainai, tiesti keliai. Jie niekuomet neprijungti prie Erodo Jud\xc4\x97jos karalyst\xc4\x97, kaip tai atsitiko su aplinkiniais regionais. Ta\xc4\x8diau kai 106 m. \xc4\xaf rytus nuo Dekapolio \xc4\xafkurta dar viena provincija \xe2\x80\x93 Arabija, regiono reik\xc5\xa1m\xc4\x97 sumenko. Rom\xc4\x97nai nebeskatino bendros tapatyb\xc4\x97s, v\xc4\x97liau i\xc5\xa1skaid\xc4\x97 miestus tarp trij\xc5\xb3 skirting\xc5\xb3 provincij\xc5\xb3. Nepaisant to, miestai i\xc5\xa1laik\xc4\x97 kitoni\xc5\xa1kum\xc4\x85 aplinkini\xc5\xb3 taut\xc5\xb3 at\xc5\xbevilgiu iki arab\xc5\xb3 u\xc5\xbekariavimo._NEWLINE_VII a. regionui per\xc4\x97jus Ra\xc5\xa1idun\xc5\xb3 kalifatui, \xc4\xafvyko sparti kra\xc5\xa1to islamizacija ir arabizacija. Dauguma miest\xc5\xb3 buvo sugriauti, ta\xc4\x8diau keletas j\xc5\xb3 (Gerasa-D\xc5\xbeera\xc5\xa1as ir Skitopolis-Beit \xc5\xa0eanas) i\xc5\xa1liko iki m\xc5\xabs\xc5\xb3 dien\xc5\xb3, o du i\xc5\xa1 j\xc5\xb3 (Filadelfija-Amanas ir Damaskas) yra \xc5\xa1iuolaikini\xc5\xb3 valstybi\xc5\xb3 sostin\xc4\x97s.'